
Tretia štátna zmluva, ktorou sa mení štátna zmluva o prevádzkovaní hazardných hier v Nemecku 
(Tretia štátna zmluva o zmene prevádzkovania hazardných hier – 3. GlüÄndStV)

1. ------IND- 2019 0187 D-- SK- ------ 20190503 --- --- PROJET
Krajina Bádensko-Württembersko, 
Slobodný štát Bavorsko, 
Krajina Berlín, 
Krajina Brandenbursko, 
Slobodné hanzovné mesto Brémy, 
Slobodné a hanzovné mesto Hamburg, 
Krajina Hesensko, 
Krajina Meklenbursko-Predpomoransko, 
Krajina Dolné Sasko, 
Krajina Severné Porýnie-Vestfálsko, 
Krajina Porýnie-Falcko, 
Sársko, 
Slobodný štát Sasko, 
Krajina Sasko-Anhaltsko, 
Krajina Šlezvicko-Holštajnsko a 
Slobodný štát Durínsko 
(ďalej len „krajiny") 
uzatvorili túto štátnu zmluvu: 
Článok 1: Zmena štátnej zmluvy o prevádzkovaní hazardných hier
Štátna zmluva o prevádzkovaní hazardných hier v Nemecku, v znení prvej štátnej zmluvy, ktorou sa mení štátna zmluva o prevádzkovaní hazardných hier v Nemecku, z 15. decembra 2011 (štátna zmluva o prevádzkovaní hazardných hier – GlüStV) sa mení takto:
1. § 4a sa mení takto:
a) V odseku 1 prvej vete sa formulácia „predovšetkým v rámci časovo obmedzenej doložky o experimente pre stávky na športové podujatia“ nahrádza formuláciou „v rámci doložky o experimente pre stávky na športové podujatia podľa § 10a“.
b) V odseku 2 prvej vete sa údaj „oznámením (§ 4b ods. 1)“ nahrádza slovom „koncesiou“.
c) Odsek 3 nadobúda toto znenie:
„Počet koncesií nie je počas trvania experimentálnej fázy obmedzený.“
2. § 4b sa mení takto:
a) V nadpise sa vypúšťa čiarka a slovné spojenie „výberové kritériá“.
b) Odsek 1 sa mení takto:
aa)
V prvej vete sa slovo „výberového konania“ nahrádza slovom „konania“.
bb)
V druhej vete sa vypúšťa formulácia „s primeranou lehotou na podávanie žiadostí“.
c) V odseku 2 druhej vete sa vypúšťa formulácia „a umožňujú výber podľa odseku 5“.
d) Odsek 5 sa vypúšťa.
3. V § 5 ods. 4 prvej vete sa slovo „smernice“ nahrádza spojením „výkladové smernice“.
4. § 9a ods. 5 druhá veta nadobúda toto znenie:
„V tejto súvislosti pomáha Rada pre hazardné hry krajinám pri vykonávaní spoločného dohľadu zo strany príslušných najvyšších dozorných orgánov v oblasti prevádzkovania hazardných hier."
5. § 10a sa mení takto:
a) Odsek 1 sa mení takto:
aa) 
V doterajšom znení sa formulácia „na obdobie sedem rokov od nadobudnutia účinnosti prvej štátnej zmluvy o prevádzkovaní hazardných hier“ nahrádza formuláciou „do 30. júna 2021“.
bb) 
Pridáva sa táto veta: 
„Ak bude štátna zmluva naďalej platiť podľa § 35 ods. 2, lehota sa predlžuje do 30. júna 2024.“
b) Odsek 3 sa vypúšťa.
c) Odseky 4 a 5 sa menia na odseky 3 a 4.
6.
§ 29 ods. 1 tretia veta sa vypúšťa. 
Článok 2: Nadobudnutie účinnosti
(1) Táto štátna zmluva nadobúda účinnosť 1. januára 2020. Ak do 31. decembra 2019 nebudú všetky ratifikačné listiny uložené v štátnej kancelárii predsedu Konferencie ministerských predsedov, stane sa štátna zmluva bezpredmetnou.
(2) Štátna kancelária predsedu Konferencie ministerských predsedov oznámi spolkovým krajinám uloženie ratifikačných listín.
Vysvetlivky:
A. Všeobecne
I. Východisko
V štátnej zmluve o hazardných hrách sa od 1. júla 2012 stanovuje umožnenie účasti súkromných poskytovateľov stávok na športové podujatia; štátny monopol na stávky sa počas sedemročnej experimentálnej fázy ruší. Podľa doterajšej judikatúry Ústavného súdu je obmedzenie ponuky vydávaním koncesií v súlade s Ústavou takisto ako postup udeľovania koncesií s konečným rozhodnutím Rady pre hazardné hry ako orgánu, ktorý sa skladá zo zástupcov všetkých spolkových krajín (BayVerfGH, rozhodnutie z 25.9.2015, OVG Hamburg, rozsudok z 22.6.2017, BVerwG, rozsudok z 26.10.2017). Ďalšie vykonávanie štátnej zmluvy však nie je možné, pretože hesenské správne súdy odročili udeľovanie koncesií až do rozhodnutia vo veci samej, ktorého vydanie sa nedá časovo odhadnúť (HessVGH, rozhodnutie zo 16. 10. 2015).
II. 
Riešenie
Konferencia ministerských predsedov rozhodnutím z 18. apríla 2019 podľa § 35 ods. 1 štátnej zmluvy o prevádzkovaní hazardných hier zrušila obmedzenie doložky o experimente v § 10a štátnej zmluvy o prevádzkovaní hazardných hier. Udeľovanie koncesií usporiadateľom stávok na športové podujatia je odteraz právne možné počas celkového obdobia platnosti štátnej zmluvy o prevádzkovaní hazardných hier do 30. júna 2021. Nadväzujúcou zmenou a doplnením jednotlivých bodov štátnej zmluvy sa bude pokračovať modelom experimentálnej fázy a vytvorí sa právna istota pre poskytovateľov a zúčastnené tretie strany (poskytovatelia platobných služieb, médiá, športové kluby a združenia); dozorným orgánom v oblasti hazardných hier sa takisto umožní postup celoplošného zákazu nepovolených ponúk. Ukončí sa tak narastajúci rozklad komplexnosti poriadkového práva. Zmeny štátnej zmluvy, ktoré sú na tento účel potrebné, sa týkajú týchto bodov:
· Objasňuje sa, že experimentálna fáza počas obdobia platnosti štátnej zmluvy o prevádzkovaní hazardných hier sa uplatňuje do 30. júna 2021.
· Obmedzenie počtu koncesií na stávky na športové podujatia sa počas trvania experimentálnej fázy zrušuje. 
· Keďže výberové konanie (§ 4b ods. 5) už nie je potrebné, musia sa upraviť ustanovenia, ktoré sa vzťahujú na jeho priebeh.
So zreteľom sa úradnú organizáciu sa pri postupe udeľovania koncesií zachová spoločné rozhodovanie všetkých spolkových krajín. Spoločným postupom všetkých spolkových krajín sa zamedzí paralelnému vydávaniu 16 povolení pre každú jednotlivú krajinu, ktoré by nebolo racionálne ani primerané voči poskytovateľom a verejnosti. Vyžaduje si to konkrétne prenesenie úloh a spoluprácu všetkých krajín na rozhodnutí.
Nie je to v rozpore so zásadou suverenity spolkových štátov. Záruka suverenity spolkových štátov a podstaty ich úloh je v prvom rade podriadená federálnej úrovni. Otázku, či táto záruka vôbec stanovuje hranice viazanosti spolkových krajín určenej štátnou zmluvou, ponechal Spolkový ústavný súd otvorenú. Prenos časti úloh – v tomto prípade úloh pri dohľade nad prevádzkovaním hazardných hier – však túto záruku v nijakom prípade neobmedzuje (pozri BVerfGE 87, 181, 196 f.).
Keď koncesia platí vo všetkých krajinách, musia sa na rozhodovaní podieľať spoločne. Potrebné demokratické oprávnenie pre všetky krajiny nemožno zakladať iným spôsobom (BayVerfGH, rozhodnutie z 25.9.2015). Tento dôsledok zásady demokracie sa uplatňuje podľa rovnakých zásad aj pri iných zariadeniach spolkových krajín uznaných štátnou praxou a judikatúrou, ako napr. Ústredný orgán pre prideľovanie študijných miest (ZVS – Zentralstelle für die Vergabe von Studienplätzen), resp. Nadácia pre prístup k vysokoškolskému vzdelávaniu alebo Nemecký inštitút pre stavebnú techniku.
Spolkový ústavný súd už dávno rozhodol, že spoločné zariadenia spolkových krajín, ktoré boli zriadené štátnou zmluvou a ktoré rozhodujú podľa zásady väčšiny, nie sú v rozpore ani so zásadou suverenity spolkových krajín, ani so zásadou demokracie (pozri BVerwGE 22, 299, 309 f.), a objasnil, že o takýto rozpor ide skôr vtedy, keď spolkové krajiny poveria vykonávaním úlohy len orgán jednej krajiny – pričom nezriadia spoločný orgán, ale vyhradia si pritom právo spoluúčasti (pozri BVerwGE 23, 194, 197; s. a. BVerfGE 90, 60, 104: Väčšinové rozhodovanie stanovené štátnou zmluvou možno odôvodniť cieľom znížiť potenciál vetovania, ktorý vyplýva zo zásady jednomyseľného hlasovania; Vedder, Intraföderale Staatsverträge, 1996, s. 116, 145 a citovaná literatúra).
B. Ku konkrétnym ustanoveniam
K článku 1
K bodu 1 (§ 4a)
Zmenou § 4a ods. 1 sa objasňuje, že § 10 ods. 6 sa aktuálne neuplatňuje výhradne v prípadoch doložky o experimente podľa § 10a. Doterajšia otvorená formulácia teda už nie je potrebná.
Zmenou § 4a ods. 2 sa upravuje, že obdobie platnosti koncesie sa musí obmedziť. Vyplýva to z okolnosti, že naďalej ide o časovo obmedzenú experimentálnu fázu. Obdobie platnosti licencie sa nepredpisuje. Príslušný úrad môže teda v rámci vykonávania svojho povinného posúdenia udeliť koncesiu aj na kratšie obdobie než do uplynutia platnosti doložky o experimente. Nevyhnutné záväzné stanovenie obdobia platnosti koncesie už v oznámení podľa § 4b ods. 1 nie je v dôsledku zrušenia obmedzenia počtu koncesií na stávky na športové podujatia potrebné (pozri k tomu aj vysvetlivky k § 4b ods. 1).
§ 4a ods. 3 sa mení v tom zmysle, že počas experimentálnej fázy sa už neuplatňuje obmedzenie počtu koncesií. V dôsledku toho nie je potrebné ani výberové konanie. Berie sa tým ohľad na rozhodnutia správnych súdov, ktorými sa v dôsledku žiadostí konkurentov už preventívne bránilo v udeľovaní koncesií, čím sa znemožnilo, aby sa na trhu so stávkami na športové podujatia v dohľadnom čase zaviedol právny poriadok. Časovo obmedzenú odchýlku od zásady obmedzenia počtu koncesií treba teda chápať ako výnimku v dôsledku priebehu súdnych konaní. Podmienky udelenia koncesie, ktoré sa upravujú najmä v § 4a ods. 4, § 4b ods. 1 až 4 a § 4c, sa uplatňujú rovnako ako povinnosti vyplývajúce z koncesie a ako právomoci v oblasti dohľadu (pozri najmä § 4e).
K bodu 2 (§ 4b)
V § 4b sa vykonávajú potrebné následné zmeny, ktoré vyplývajú z okolnosti, že počet koncesií už nie je obmedzený, takže nemusí prebehnúť výber spomedzi žiadateľov.
V dôsledku toho nie je potrebné stanoviť určitú lehotu na predkladanie žiadostí uchádzačov. Táto lehota bola doteraz nevyhnutná, pretože do určitého termínu sa podľa § 4b ods. 5 doterajšieho znenia muselo rozhodnúť medzi viacerými vhodnými žiadateľmi. Takýto postup si vyžadoval stanovenie lehoty na predloženie žiadostí. Keď nie je počet koncesií obmedzený, môže sa žiadosť o koncesiu predložiť a preskúmať kedykoľvek, t. j. aj neskôr.
Zachováva sa povinnosť uverejniť (jednorazové) oznámenie o možnosti požiadať o koncesiu, spolu so zoznamom potrebných dokumentov, v Úradnom vestníku Európskej únie (§ 4b ods. 1 druhá veta) a informovať tak účastníkov trhu o zmenených podmienkach pri udeľovaní koncesií.
Keďže výberové konanie už nie je potrebné, vypúšťa sa doterajší § 4b ods. 5, v ktorom sa stanovovali kritériá jeho priebehu.
Pojmy ako „koncesia“, „žiadosť“ a „žiadateľ“, ktoré sa doteraz používali, sa nezjednocujú výhradne z redakčných dôvodov, aby boli textové zásahy do existujúcej štátnej zmluvy čo najmenšie. V novom znení ide v tomto zmysle o žiadateľov v povoľovacom konaní.
K bodu 3 (§ 5 ods. 4 prvá veta)
V § 5 ods. 4 prvej vete sa objasňuje, že smernica o reklame ako predpis slúžiaci na výklad zákona podlieha súdnemu preskúmaniu.
K bodu 4 (§ 9a ods. 5 druhá veta)
V novom znení § 9a ods. 5 druhej vete sa stanovuje, že na Radu pre hazardné hry sa ako na exekutívny orgán neprenášajú legislatívne právomoci.
K bodu 5 (§ 10a)
V § 10a ods. 1 sa experimentálna fáza, ktorá reálne prebieha iba v čiastkových oblastiach, ktoré tu nie sú relevantné, predlžuje do 30. júna 2021. Týmto ustanovením sa zohľadňuje rozhodnutie Konferencie ministerských predsedov zrušiť obmedzenie doložky o experimente podľa doterajšieho § 35 ods. 1. Podľa uvedeného rozhodnutia sa (doterajšia) doložka o experimente uplatňuje aj po 30. júni 2019 s tou obmenou, že počet možných koncesií sa už teraz neobmedzuje.
Maximálny počet koncesií, ktorý sa doteraz stanovoval v § 10a ods. 3, sa v dôsledku zmeny § 4a ods. 3 bez náhrady ruší.
K bodu 6 (§ 29 ods. 1 tretia veta)
Prechodná úprava v § 29 ods. 1 tretej vete už nie je aktuálna a možno ju zrušiť.
K článku 2
Článkom 2 sa upravuje nadobudnutie účinnosti k 1. januáru 2020. Ak dovtedy nebudú uložené všetky ratifikačné listiny, stane sa štátna zmluva bezpredmetnou.
� Oznámené v súlade so smernicou Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (Ú. v. EÚ L 241, 17.9.2015, s. 1).

